Am nöchschte Morge,  also am Sunntig, simmer is "Te Papa", s'Museum vo Neuseeland. Das isch e cooli Sach! Mir händ denn e Tour gmacht, zum innert dere knappe Ziit womer ghaa händ (cheibe Stress sones Wältreisli) doch s'Wichtigschte vo dem Museum mitüberzcho. 15min nach Türöffnig hät die Tour agfange, vilicht dorum sind mir zwei die einzige mit ere super Füehrerin gsii. Sie hät üs denn ufklärt über d'Geographie und d'Geologie (zrugg Millione vo Jahr bis zu de aktuelle Erdbebe), über d'Flora und Fauna, d'Flüchtling und de Umgang  mit ihne und ned zletscht e chliini Iifüehrig geh i d'Maori-Kultur (Iiheimischi). Mir händ zum Biispiel glernt, was Gründ defür chönd sii, dass d'Neuseeländer mit ihrne "Uuriiwohner" (Maori) es bessers Verhältnis händ als d'Australier mit ihrne (Aborigines). S'cha sii, well sälbscht d'Uuriiwohner erscht im 13te Jahrhundert da here cho sind, oder s'chan sii, well mindeschtens de erscht Europäer wo da here cho isch, so schlau gsii isch und en Übersetzer vo anderne pazifische Insle debii ghaa hät. Da  z'Neuseeland sind mir sind übrigens bis jetzt sehr positiv beiidruckt, d'Maori sind würkli im Alltag vo de Neuseeländer integriert, ganz im Gägesatz zu de Aborigines in Australie (oder zumindescht die Aborigines, wo üs negativ ufgfalle sind, sind alles andere als integriert). Nach dere Tour hämer denn au no churz sälber s'Museum unsicher gmacht, wo insgesamt zwar unglaublich viel Informatione hät, aber alles "liecht verdaulich" ufbereitet hät - also s'Wort Mueseum eher s'falsche isch, da's meh es Erläbe und Erfahre  isch anstatt es "studiere". Mir händ üs imene Erdbebesimulatorhuus dureschüttle lah und en künschtlerische Ziitrafferfilm über Neuseeland glueged, wo en ganze Ruum mit dem Film mitgläbt hät (z.B. en Chuehgrind wo a de Wand ghanged isch, isch im passende Moment belüchted worde und hät sich bewegt und natürli glärmed).